DA wil Goldman-verslag oor swemafrigters sienArgieffoto: Unsplash Die Demokratiese Alliansie het ŉ hofaansoek kragtens die Wet op die Bevordering van Toegang tot Inligting (Paia) gebring om die Goldman-verslag te bekom oor bewerings van seksuele mishandeling by Swem Suid-Afrika (SSA). Veronica van Dyk, die DA se skaduminister oor sport, sê die Goldman-verslag werp lig oor die SSA se ondersoek na bewerings dat afrigters by die federasie swemmers seksueel mishandel het. Sommige van die swemmers is minderjarig. “Die waarheid is dat seksuele mishandeling skynbaar al vir ŉ lang tyd by SSA onder die mat ingevee word,” het Van Dyk gesê. “Dit wil voorkom of dit belangriker is vir die federasie om sy reputasie en die afskuwelike roofdiere te beskerm as die geestelike en fisiese welstand van sy swemmers.” Volgens haar is dit kragtens die Wysigingswet oor Seksuele Oortredings en Verwante Sake ŉ oortreding om te versuim om kennis van die seksuele mishandeling van minderjariges bekend te maak aan die Suid-Afrikaanse Polisiediens. “Dit blyk egter die geval te wees waar SSA-beamptes nie net voortgegaan het om die vertroue van hul swemmers te skend en hulle só in gevaar te stel nie, maar ook die wet oortree deur te versuim om sake by die federasie aanhangig te maak.” As die SSA tog die letter van die wet gevolg het, daag die party Alan Fritz, SSA-president, om die bewyse te verskaf dat hulle dit wel gedoen het. “Die DA sal steeds voortgaan om al ons atlete te beskerm en ons stryd om swemmers by SSA te beskerm sal nie beëindig word met ŉ skynbare weiering om te voldoen aan ons Paia-aansoek nie,” het Van Dyk bygevoeg. “Atlete in Suid-Afrika moet baie hindernisse oorkom, maar om bekommerd te wees of hulle veilig is by oefeninge, moet nie een daarvan wees nie.”